
Introdukto 


UM PRESKE TRI YARCENTI, la hororo- 

jenro ofris duriva komenturo pri la 

rolo di cienco en nia socio. Sive per 
la formo di dementa ciencisti, ex. Victor 
Frankenstein o doktoro Moreau, sive per la 
formo di monstri neklasifikebla qui defias 
raciono homala, ex. la Damnita Kozo di 
Ambrose Bierce o la blasfemi exterterana di 
H. P. Lovecraft, hororo-rakonti montras a ni 
ke la lumo di savo ne sempre lumizas la 
maxim obskura anguli di nia mondo, nek de 
nia anmi. 

Mea libro Knowing Fear: Science, 
Knowledge, and the Development of the 
Horror Genre [Savar Timo: Cienco, savo, e la 
developo di la jenro hororala] (McFarland, 
2008) exploras la intima relati inter cienco 
ed hororo-rakonti. La sequanta esayaro 
examenas uli de la plu stranja anguli di la 
intersekuro di raciono e timo, inkluzante 
skeptiki profesionala qui kondamnas 
hororo-fiktivaji kom danjeroza, teoriisti 

radikala qui misuzas hororo-idei por asertar 
ke exterterani vizitis la anciena tero, e la 
konekturi temala inter la anciena dei 
exterterana di H. P. Lovecraft e la 
kosmologio di Scientology. 

La Bezono savar: 
Cienco e ciencismo en hororo- 
literaturo 


ICTOR FRANKENSTEIN ESAS forsan la 

epitomo di la ciencisto dementa, 

temerare serchante divenar la 
moderna Prometheos e proprigar a su uli de 
la povi qui Naturo delegis a sua Deo. En 
tenebroza laboratorio, Frankenstein serchis 
transformar karno mortinta aden kreuro 
vivanta, facata da homo, vivo obligata ne a 
Deo ma nur a homo. To timigis mem la 
ciencisto ipsa, qua konfesis ke “ofte mea 
naturo homala turnis pro abomino de mea 
okupado, dum ke, ankore urjata da avideso 
sempre augmentata, me proximigis mea 
laboro a konkluzo” (Shelley 39). En ta frazo 
la lektanto vidas atitudo kontrediciva pri 
cienco e savo qua permeas la literaturo 
hororala. La sercho por savo esas 

ebriiganta, dezirebla, e fine pavoriganta. 
Cienco e savo povas enduktar nur hororo 
kande li pazas ultre lia propra plaso ed 
invadas arei plu bone livita ad altra agenti. 

La origini di la ciencisto dementa 
semblas extensesir aden la profunda 
pasinto, adminime til la versiono di la 
folko-rakonto pri doktoro Faustus skribita 
da Christopher Marlowe. La doktoro 
vendas sua anmo a la Diablo kambiate por 
savo (do povo), ma lua savo duktas nur a 
tragedio kande lu tranesas a la Inferno e la 
Koro exhortas ke la spektantaro “nur 
astonesez pro lo nelegal / L'intriko di qua 
tentas prezuntozi / Por praktikar plu kam 
cielo permisas” (Marlowe 56). Mem ye ca 
frua dato on vidas ke la povi di cienco 
perceptesas kom maligna, insulto a Deo e la 
povo cielala. Ma ante la XVIIIma yarcento, 
Goethe esis kapabla renversar la fino di la 
rakonto e permisar ke Faustus (lore Faust) 
enirez Cielo, quankam nur per la povo di 
amoro senraciona. La savo di Faust 
kondamnas lu ad Inferno; nur per embracar 
lo senraciona lu salvas sua anmo. 

Noel Carroll propozas ke ca bazala 
rakonto pri la ciencisti violacanta esas un 

de la kelka bazala intrigi di la hororo- 
rakonto. Nomizante ol la “Intrigo di lo Tro 
Prezuntoza, Carroll dicas ke la 
protagonisto serchas savo interdiktata, 
liberigas olua povo, e mustas traktar la 
konsequi. La averto esas klara: ne irez ultre 
la aceptata limiti (Carroll 57). Carroll pluse 
dicas ke la altra chefa intrigo relatanta ico 
esas la “Intrigo pri Deskovro” en qua la 
protagonisti deskovras la existo di ulo qua 
defias savo komuna e mustas spensar lia 
energio per e vinkar la hororo e per pruvar 
ad altri ke la hororo existas: “Tala intrigo 
celebras la existo di kozi ultre savo 
komuna” (Carroll 57). 

Ma ta intrigi forsan ne tote opozas 
l'una a l'altra. Li amba esas tro multe pri 
savo kom hororo-fonto, e li amba semblas 
reflektar la sama atitudo mixita pri cienco- 
povo qua permeas pensado moderna. 
Semblas ke la kernala questiono traktata en 
la hororo-rakonto esas la questiono pri 
cienco kontre ciencismo. Cienco esas 
maniero lernar per experimentado, 
teoriifado, e probado. Ciencismo esas 
acepto dogmatala ke lo ja savata esas omno 
savata, e ke la aceptata maniero savar esas 

la nura maniero savar. Filozofiale, hororo- 
rakonti semblas afrontar lukto tre pos- 
moderna: la lukto inter pozitivismo 
(ciencismo) e pura cienco. Maxim ofte, 
ciencismo falias, quankam cienco ofte 
vinkas. 

Historiisto Jacques Barzun rikonocas 
ke ciencismo esas chefa temo en civilizuro 
ocidentala, e lu ofras la maxim klara 
expliko pro quo ol produktas profunda 
decepto e reakto quale to evidenta en 
hororo-arto: 


La klefo di la trompajo di ciencismo 
esas ico: geometrio (en omna senci di 
la vorto) esas  abstrakturo de 
experienco; ol ne povas durar sen la 
laboro di la mento homala pri to 
renkontrata en la mondo. Do la 
abstrakto-domeno,  utila e tote 
nereala, esas magra e nuda e plu 
povra kam la mondo de qua ol 
extraktesas. Do on vane revas 
supozar ke uldie on vivos sen direte 
traktar to quon la abstrakto tote ne 
tushas. (Barzun 218) 

La ultima rezulto esas profunda 
separo en la vivo moderna, sento ke la 
homaro ne ligesas a la mondo nek a la voyo 
vers vera savo. To esencale esas la origino 
di la ideo di Carroll ke savo esas la chefa 
temo di hororo-literaturo. 

Dracula da Bram Stoker esas perfekta 
exemplo di la difero inter cienco e 
ciencismo. En la romano, doktoro Seward, 
la kompleta ciencisto — (ambasence), 
komence ne povas kredar ke vampiri esas 
reala o ke Lucy esas viktimo di lia atako. 
Fakte, kande lua acepto dogmatala pri 
ciencismo esas sapata da la altra manieri 
savar di Van Helsing, Seward skribas en sua 
jurnalo personala: “Me komencas esar 
kurioza, ka mea longa vivo-kustumo inter 
le dementa afekteskas mea propra cerebro” 
(Stoker 130). La fakto esas ke Van Helsing 
esas cienco-homo perfektigita, quale lua 
tituli e diplomi demonstras. Do quale on 
konkordigas lo kun lua kredo ye lo 
supernatura? On konkordigas lo nur pro ke 
Van Helsing persequas savo sen la 
handikapo di dogmato. Lu esas libera 
aceptar vampiri pro ke lu probis e konfirmis 
ke li existas, ne pro ke lu refuzis aceptar li 

pro ke li violacas ula kredo profunde tenita 
pri la funciono di la universo. 

Do en Dracula cienco e progreso e lo 
ideala Victoriana triumfas mem kande la 
ciencala establisuro tradicionala esas 
senpova protektar kontre la minaco di 
vampiri. Nur per embracar savo en la 
maxim pura senco on povas transformar 
produkturi di progreso ciencala, ex. 
skribmashini, vapor-mashini, e telegrafi, 
aden utensili por luktar kontre maligneso. 

Ma ca lukto ne esas senkusta. Susan 
Navarette asertas ke morto e su-nego esas 
la ultima rezulto di savo en hororo-fiktivaji 
Victoriana, same kam pura objektaleso 
nepersonala esas la asertita skopo di pura 
cienco (112) Tale lu ekas la docaji 
Buddhista, qui dicas ke perfekta expiaco (od 
uneso) donas perfekta savo, e talmaniere la 
imolo di la ipso aden la beateso qua esas 
Nirvana. Do en Dracula, omna personi 
triumfala qui vinkas la vampiro anke per to 
perdas ulo di su ipsa. Li ganas savo, ma 
quale la finala “Noto” klarigas, la nova 
filiulo di Harker kunfuzas la viri por ke lia 
identesi cesas esar distingata (quale se li 

esabis): "Lua pako de nomi kune ligas omna 
nia bandeto de viri” (Stoker 365). 

Simile, Doktoro Jekyll e sioro Hyde da 
Stevenson produktas la sama rezulto. La 
ultima rezulto di la sercho di la ciencisto 
Jekyll esas sua propra su-nego. Lu drinkas 
la pociono por liberigar su de restrikti 
Victoriana, ma riskinte irar exter la limiti di 
cienco aceptebla, quale Faustus ante lu, lu 
destruktesas. Do lu konformigas su a la 
Intrigo di lo Tro Prezuntoza di Carroll dum 
anke konfirmar la teorio pri cienco-kom- 
nego di Navarette. Konkluze, Jekyll cedas 
su a la demono Hyde, lua “vera morto- 
horo,” ed Hyde anke asumas la rolo por 
destruktar la rezulti di pozitivismo tordita 
(Stevenson 103). 

Tamen, mem en ca matrico 
Victoriana on vidas la semini di la venonta 
lukto di cienco kontre ciencismo. Jekyll 
kovras sua agado per la linguo di cienco, e 
justifikas sua agado nur segun la teorio 
pozitivista e ciencala. Lu reprezentas ne la 
vera persequo por savo ma la esforco di la 
ciencismo-kredanto transirar la limiti di 
cienco aden ta arei ube ol ne darfas esar. La 
mento homala, lu semblas asertar, ne esas 

plaso probinda da cienco per olua 
instrumenti e pocioni. En la teorio di Jekyll 
ke esas multa arei en la mento homala, on 
vidas la origini di moderna teorii qui 
asertas ke la mento homala, kom kreanto di 
la legi ciencala, nultempe povas sucesoze 
uzar li por explorar su ipsa. Jekyll konfesas 
ke lu ne savas quanta parti la homo advere 
havas: per to lu auguras la pos-modernisti 
qui asertas ke savo esas personala e 
fragmenta, ke ne existas un savo ma multa 
savi, e ke cienco esas nur un metodo inter 
multi. 

Plu tarde, H. P. Lovecraft plu fore 
pulsis ta temi, pulsis cienco ultre spaco e 
tempo ed asertis ke savo ne esas nur Voyo a 
su-nego ma a la ultima fonto di hororo ipsa. 
En tala rakonti quala “The Call of Cthulhu” 
[“Advoko di Cthulhu,"] Lovecraft propozas 
universo di pura cienco, ube la 
materialismo regnas, ed esas nula plaso por 
salvanti supernatura o benigneso ultima. En 
lua rakonti, la serchanto por savo 
interdiktita ne-eviteble dementeskas pro la 
revelo. Quale lu sekrete skriptis por 
William Lumley en “Ihe Diary of Alonzo 

Typer” [“La Jurnalo personala di Alonzo 
Typer”]: 


Advere esas arkani terorinda e 
primordiala di la Tero qui esez plu 
bone  nesavata e  ne-advokata; 
sekretaji pavoriganta qui tote ne 
relatas a la homaro, e quin la 
homaro saveskus nur kambiante 
paco e saneso mentala; veraji okulta 
qui igas ke la savanto sempre esez 
exterlandano inter sua speco, ed igas 
ke lu solitare marchez trans la tero. 
(Lovecraft, Hororo 314-315) 


Ma esas korolario a ca trista opiniono 
pri la mondo, qua postulas ke la serchanto 
serchez ta savo irgequo esus la kusto. De 
“The Whisperer in Darkness”  ['La 
Susuranto en obskureso"]: 


Por forsukar la dementiganta e 
tedanta limiti di tempo e spaco e lego 
naturala—por esar ligita a lo exter 
vasta—por proximeskar a la noktatra 
ed abismala sekretaji di lo infinita e 
lo ultima—sendubite tala ago valoras 

riskar la vivo, anmo, e saneso 
mentala! (Lovecraft, Fiction 699) 


Hike funcionas logiko Nietzsche-ala. 
Tre simple, se la universo esas sen-dea e 
materiala, nula skopo ultima esas existar, 
nula figuro komfortiganta en la cielo. On 
povas moderar la hororo di ca revelo, 
tamen, per serchar pura savo pri la 
universo, mem riskante la ipso. Quale la 
imolo-per-cienco Victoriana, la protagonisti 
di Lovecraft koaktesas serchar ica savo 
mem se la rezulto ne-evitebla esas la 
destrukto di la ipso-sento. La naracanti di 
“Haunter of the Dark” [“Frequentanto di la 
obskureso”) o “Shadow Over Innsmouth” 
[“L’Ombra super Innsmouth”] havas nula 
altra posibleso ecepte serchar lia destrukto 
ne-evitebla, same kam Oedipus: nam 
persequar ica savo esas la nura strukturo e 
skopo qua povas anmizar vivo vivita en 
universo materiala ed abandonata da la 
fiktiva dei qui olim populizis la revi di la 
homaro. Por ganar perfekta savo esas 
reprimandar la dogmato tenebroza di 
ciencismo, qua kredas ke omno savata esas 
omno savebla, e konstruktar por on ipsa la 

epifanio quan la cieli negas e quan morto 
mokas. 

Ma komprenende la filozofio 
Nietsche-ala prizentata da Lovecraft 
nultempe povas divenar la filozofio di la 
majoritato di la homaro, pro ke olua 
postulo cedar la ipso a la blinda forci di la 
universo esas preco quan nur kelki volas 
pagar. Vice lo, la tenseso inter cienco e 
ciencismo karikateskesis kom batalio inter 
kredanti e nekredanti. Quale Allen Grove 
asertas, hororo-rakonti developis naraciva 
strukturo dependanta de batalio inter 
skeptiki e kredanti: “La naraciva energio e 
teroro di ca rakonti dependas de la tenseso 
inter la persono skeptika e racionoza e ta 
forci qui defias lua raciono. Fantomo- 
rakonti ofte semblas esar su-koncianta pri 
lia propra lektantaro skeptika kande li 
dramatigas la konverto di la empirikisto 
aden “kredanto”” (Grove). 

Fakte, Grove nedirete konfirmas ke la 
batalio ne advere esas inter fido e dubito ma 
inter cienco (kom  lerno-metodo) e 
ciencismo. Lu konfirmas ke la persono 
skeptika esas preske sempre ta qua kredas 
ke cedo a lo supernatura equivalas renunco 

di pozitivismo (Grove). To esas exakte la 
problemo di ciencismo, ed esas la problemo 
traktata da Richard Matheson en sua 
romano Hell House | [Inferno-domo] 
publikigita en 1971. En ta libro, la ciencisto 
semblas sequar la cienco-voyo, ma fakte 
iras per la ciencismo-voyo. Lua vidpunto 
pri la mondo esas tote materiala, aceptas 
povi psikala e mem fantomi kom extensaji 
logikala di fenomeni konocata. Lu negas ke 
koncio existas pos morto, e lu kredas ye la 
absoluta povo di Cienco por salvar la 
mondo. Lu anke esas plena de la su- 
kontenta vanitato di la pozitivisto: "Forsan 
[lu pensis] uldie la Renversilo okupos 
honoro-plaso | en la Smithsonian- 
institucuro. Lu sardonike ridetis” 
(Matheson 238). La ironio di la batalio en la 
libro inter cienco e ciencismo esas ke la 
Renversilo di la pozitivisto funcionas mem 
dum ke la teorii materialista qui 
funcionigas ol supozeble pruvesas esar 
nejusta da sequanta eventi. 

Do la batalio inter cienco kom 
maniero savar e ciencismo kom kredo- 
sistemo dogmatala perdesas en terorigilo- 
sofismo pri la konflikto inter cienco e fido. 

Tala libri quala The Exorcist [L'Exorcisto] 
komence semblas esar batalio inter fido e 
dubito, ma fakte li esas pri altra batalio. En 
L'Exorcisto, Damien Karras semblas esar 
tentita da e cienco e fido, e ni kredez, quale 
kredas la autoro William Peter Blatty, ke 
fido ulmaniere triumfas pri cienco kande la 
mortanta Karras regardegas "nulo en ca 
mondo" (Blatty 374). Ma plu profunde 
explorante, on vidas ke la batalio esas inter 
la pure materialista kredanti ye ciencismo, 
qui negis ke demoni povas existar e tale 
traktis la problemo di Reagan per kruela e 
nejusta medikamenti, e ti qui sequis la voyo 
di vera savo  ne-inkombrata. Karras 
reprezentas vera cienco qua persequas 
pruvi adube ol duktas e trovas konkluzo 
fondata sur raciono, sur probi, e sur pruvi. 
Se ta cienco duktus a konkluzo super- 
natura, do esez: on ne darfas prima facie 
refuzar ol kom neposibla. Quale lua pre- 
iranti Victoriana (segun amba senci), Karras 
anke subisas su-imolo e la perdo di sua 
spirito individuala koram la objektala 
realeso di pura savo. La leciono esas klara: 
la preco por komprenar esas la perdo di la 
ipso, ma ol anke esas bonajo serchenda por 

savar, mem nur dum un instanto. Ol esas 
rezulto tam proxim epifanio kam la 
moderna mondo povas ofrar. 

Quankam pura inquesto inter senfina 
posiblaji esas forsan lo ideala di cienco, 
dum ke cienco acensis til dominaco en la 
mondo dum la yari ol ne-eviteble solideskis 
aden  ciencismo. Kontenta pro olua 
kapableso mortigar omna monstri di hororo 
klasika, cienco sufoye divenis la monstro 
qua celas su dop la ceni di hororo. Ol esas la 
monstro omnopovanta qua destruktas vivi 
ed anmi. En tala verki quala Jurassic Park 
[Jurasala parko] da Michael Crichton o 
nekontebla hororo-rakonti e cienco- 
fiktivaji, ol esas la ago di cienco ipsa qua 
konstitucas la hororo di la rakonto. Quale 
Victor Frankenstein en 1818, ciencisti qui 
dupligas animali, kreas vivo artificala, e 
genetikale chanjas vivo-formi ofte 
rikonsideras e dicas, “ofte mea naturo 
homala turnis pro abomino de mea 
okupado” (Shelley 39). Cienco esas maniero 
savar e sempre esos, ma la ciencismo 
produktata ne restos; e kande ol forpasos, 
anke forpasos la rakonti pri viri (e kelka 
mulieri) qui misuzas savo e liberigas to 

quon la prozo-poemo da Lovecraft pri la 
dementa ciencisto Nyarlathotep e lua 
marvelaji teknologiala nomis “noktomezi di 
kreo putranta” (Lovecraft Fiction 123). 


HORORO & CIENCOe 23 


Verki Citata 


Barzun, Jacques. Fram Dawn to Decadence: 
500 Years of Western Cultural Life, 
1500-Present . New York: Harper 
Collins, 2000. Imprimita. 


Blatty, William Peter. The Exorcist. New 
York: | HarperPaperbacks, 1994. 
Imprimita. 


Carroll, Noel. ^Ihe Nature of Horror”. The 
journal of Aesthetics and Art 
Criticism 46:1 (Autuno 1987): 51-59. 
Imprimita. 


Grove, Allen W. “Rontgen’s Ghosts: 
Photography, X-Rays, and the 
Victorian Imagination". Literature 
and Medicine 16:2 (1997). Interreto. 24 
novembro 2002. Project Muse. 


Lovecraft, H. P. The Fiction. Redaktata da S. 
T. Joshi. New York: Barnes & Noble, 
2008. Imprimita. 


JASON COLAVITO e 24 


Lovecraft, H. P. ed altri. The Horror in the 
Museum. New York: Del Rey/ 
Ballantine, 2007. Imprimita. 


Marlowe, Christopher. Dr Faustus. New 
York: Dover, 1994. Imprimita. 


Matheson, Richard. Hell House. New York: 
Tor, 1999. Imprimita. 


Navarette, Susan J. The Shape of Fear: Horror 
and the Fin de Siecle Culture of 
Decadence. Lexington: University of 
Kentucky Press, 1998. Imprimita. 


Shelley, Mary. Frankenstein. New York: 
Bantam, 1991. Imprimita. 


Stevenson, Robert Louis. Dr. Jekyll and Mr. 
Hyde. Toronto:  Bantam, 1981. 
Imprimita. 


Stoker, Bram. Dracula. New York: Aerie, 
1988. Imprimita. 


HORORO & CIENCOe 25 


Ho Hororo! 
Pro quo skeptiki embracez lo 
supernatura en fiktivaji 


AM LONGE KAM RAKONTI pri lo 

supernatura existis, uli qui audis oli 

kredis ke la minacanta kreuri piktita 
en li advere existas. Anke sempre esis 
skeptiki qui dubitis la realeso de la monstri 
supernatura. Olim on supozis ke kreuri 
mitologiala, quale satirusi e centauri, 
habitis la nemapizita foresti ultre civilizeso. 
Fantomi esas durive prezenta en la 
imaginado di la homaro, e mem nuntempe 
fiktiva enti, ex. la Yeti, la monstro di Loch 
Ness, ed exterterani en NIFO-i, havas 
adheranti persistema. 

Ta rakonti naracesis e rinaracesis 
kom nefiktivaji, ma ye la fino di la Klarigo- 
ero nova sorto de fiktivajo aparis: la 
rakonto pri teroro supernatura. Nesimile a 

la naracanti pri miti e legendi, la autori di 
ca rakonti savis ke li skriptas fiktivaji. 
Kritikisti, tamen, asertis ke tala rakonti esas 
danjeroza, precipue por mulieri e pueri, qui 
forsan kredus aserti supernatura. En 1833 
un skribisto asertis: 


Ta fiktiva naraci tante kustumale 
naracata en  infanteyi, nomita 
fantomo-rakonti, od altra naraci 
hororinda  samasorta, esas certe 
domajanta en omna cirkonstanci. Me 
savas ke pueri qui kustumale audas 
ta folaji, timoze kreskas, ed ulaquante 
mankas kurajo etikala; li divenas plu 
o min supersticoza, e mankas 
rezolvo; homo, irge quante naturale 
forta en la mento, ne povas tote 
despozar la efekto paralizanta di ta 
domajanta influi inkulkata dum sua 
yuna dii, mem matureskinte. (Rendel 
219) 


Tala indigno su-justifikata duras 
nuntempe, e skeptiki e ciencisti asertis ke 
prizentaji pri lo supernatura per televiziono 
e filmi duktas a kredo ye pseudo-cienco e lo 

paranormala. Exemple, la redaktero di la 
Skeptic's Dictionary [Dicionario di skeptiko], 
Robert Todd Carroll, sugestas ke augmento 
di la kredo ke fantomi komunikas per 
rubando-registragili, radiofoni, e televizioni 
partale atribuesez a la filmo di 2005, White 
Noise [Blanka bruiso]. La cienco-skribisto 
Chris Mooney plendis ke televiziono- 
spektakli havanta temi supernatura 
“propagandas por religio e lo paranormala,” 
e cienco-jurnalisto Matt Nisbet asertas ke 
filmi cienco-fiktiva e fantaziala “atakas 
raciono, vendas fantazii trancendanta, e 
sapas respekto por cienco e progreso.” On 
freque expresas anxio pri la bona stando di 
pueri, ex. kande la experto pri cienco- 
komuniko Glenn Sparks raportis ke 
televiziono-spektakli havanta temi 
supernatura esas partikulare danjeroza por 
adolecanti (“Professor”). 

La hororo-jenro, tamen, esas plu kam 
veturo por riproduktar superstico. Kurta 
exploro pri la origini e developo di la 
hororo-jenro ante la unesma mondo-milito 
demonstras ke hororo supernatura 
superiras naiva repudii pri cienco ed esas, 
fakte, subtila ed importanta kritiko pri 

cienco e racionalismo, kritiko de qua 
skeptiki povas profitar per konsiderar ol 
per aceptanta mento. 


Origini 

Gotika hororo esas la nomo 
kustumale donita a grupo de romani e 
rakonti kompozita inter 1764 ed 1820 qui 
uzis elementi supernatura e ceni fantomatra 
por krear teroro-atmosfero. La unesma 
Gotika romano esis The Castle of Otranto 
[La Kastelo di Otranto] da Horace Walpole, 
publikigita 1764, rakonto pri uzurpinto qua 
perdas dominaco di sua domeno pro la 
aparo di povoza fantomo. Altra bone 
konocata verki di Gotika hororo inkluzas la 
romano di 1794 da Ann Radcliffe, The 
Mysteries of Udolpho [La Misterii di Udolfo], 
la romano di 1796 da Matthew Lewis, The 
Monk [La Monako], e komprenende la 
klasika romano di 1818 da Mary Shelley, 
Frankenstein. 

Ta romani e nekontebla simila 
romani, esis produkturi di la Romantika 
Movemento, la granda reakto kontre la 
racionalismo di la Klarigo. Sive konciante 
sive nekonciante, Gotika skriptisti turnis su 

vers lo supernatura kom  kritiko pri 
racionalismo e kom expresuro di la veraji 
emocala quin la Romantikisti volis explorar. 
Tamen, Gotika hororo havis apte racionala 
fundamento, provizita da la politikisto e 
filozofo Edmund Burke. En lua vaste lektita 
verko di 1756, A Philosophic Enquiry into 
the Origin of Our Ideas of the Sublime and 
Beautiful [Filozofiala inquesto pri la origino 
di nia idei pri lo sublima e lo belega], Burke 
ofris la bazo estetikala por la hororo-jenro, 
asertante ke timo esas la maniero por 
maxim rapida e maxim direte experiencar 
lo sublima: 


Nula pasiono tam efikive furtas de la 
mento omna olua povo pri agar e 
racionar kam timo.... Do irgequo esas 
terorinda, relatanta vido, esas anke 
sublima, sive ta kauzo di teroro 
dotesas per grandeso di dimensiono 
sive ne... Teroro ya esas en omna 
kazi, o plu evidente o latente, la chefa 
principo di lo sublima. (38) 


Por tala skribisti quala Walpole o 
Lewis, lo supernatura esis metodo por 

atingar lo sublima per intencante uzar 
koncepti qui ne servus altra utila skopo. 
Kande kritikisti atakis La Kastelo-fantomo, 
dramato di 1797 da Lewis, pro ke ol 
prizentis fantomo ube la vulgara homi 
povas vidar ol, Lewis respondis per iracoza 
pos-vorto en la texto publikigita di la 
teatrajo: 


Kontre mea Fantomo multa objecioni 
urjesis: un de olti me opinionas esar 
kelke stranja. El ne darfas aparar, pro 
ke la kredo ye Fantomi ne plus 
existas! Meaopinione, to esas la 
kauzo ipsa ke el esez produktata sen 
danjero: nam nun esas nula timo 
augmentar la influo di superstico, o 
plufortigar la prejudiki di ti qui havas 
febla menti. (198) 


Altravorte, spektantari edukita savis 
ke fantomi ne esas reala, do uzar li esis 
reprezentar lo neraciona e lo emocala—por 
esar simboli, e por amuzar. Ann Radcliffe 
iris per altra voyo e finigis sua verki per 
revelo ke la alegata “fantomo” en la rakonto 
esis la produkturo di agento homala o 

naturala. Tamen, dum ke kredo ye fantomi 
e lo supernatura plu larje extensesis adinter 
la meza e plu alta klasi dum la XIXma 
yarcento, hororo-fiktivaji respondis per 
manieri interesanta e konvenanta por 
skeptiki ed historiisti pri cienco. 


Skeptiki & kredanti en fakto & fiktivaji 

Dum la XIXma ;jyarcento, multa 
eruditi e kritikisti konkordis ke kredo ye 
fantomi esis vasta e ke on facez ulo pri lo. 
Dum 1823 la editero Rudolph Ackermann 
produktis serio de kurta rakonti didaktikala 
sub la titulo Ghost Stories: Collected with a 
Particular View to Counteract the Vulgar 
Belief in Ghosts and Apparitions, and to 
Promote a Rational Estimate of the Nature of 
Phenomena Commonly | Considered as 
Supernatural [Fantomo-rakonti: Kolektita 
pro partikulara skopo kontreagar la vulgara 
kredo ye fantomi ed aparaji, e por avancigar 
racionoza judiko pri la naturo di la fenomeni 
komune konsiderata kom supernatura]. Ca 
rakonti revelis expliki naturala od homala 
por la fantomi, quale Ackermann explikis: 

La maxim bona maniero disipar la 
inata hororo pri fantomi supernatura, 
quan preske omna homi derivas de 
infanteyo-rakonti od altra fonti di 
senkauza teroro dum yuneso, esas 
montrar per exemplo quante posible 
esas impresar la homi nulsavanta o 
kredema per la ferma kredo ke li 
vidas fantomo, kande fakte nula 
fantomo esas. (6) 


Du yardeki plu tarde, The Night-Side 
of Nature [La Noktala facio di naturo] da 
Catherine Crowe, publikigita 1848, facis lo 
opozanta, prizentis fantomo-rakonti di 
dubitebla qualeso kom vera raporti pri lo 
supernatura. On freque reputas ke ta libro 
helpis incitar la manio pri Spiritalismo, la 
kredo ke la fantomi di le mortinta povas 
esar kontaktata da mediumi qui komunikas 
kun la spirito-regiono. Ciencisti e kredanti 
luktis pri la realeso di lo supernatura, e la 
debato extensis su aden hororo-fiktivaji. Un 
de la maxim frua exempli di to esis la 
rakonto di 1828 da sinioro Walter Scott, 
“Ihe Tapestried Chamber” [“La Chambro 
tapetizita”], qua divenis la modelo por la 

fantomo-rakonto Victoriana. En ol, “tota 
skeptiko” lojigas soldato en chambro 
fantomo-frequentata, ube la soldato 
experiencas aparo di la fantomo, e tale 
konvertas la skeptiko a kredo ye lo 
supernatura kande afrontata da ta pruvo. 
De ta rakonto, kelka fantomo- 
rakonti, od hororo-rakonti de irga sorto, 
esis kompleta sen la necesa skeptiko qua 
vartas, pronta por konvertesar, o to quon la 
jurnalo satirala Punch unfoye nomis “la 
Inquestanta, Skeptikala, Nekredema Nudlo” 
qua “nultempe esez absenta de la dramatis 
personae” di la hororo-rakonto (B.W. 327). 
Tala Nudli trovesis omnaloke: en la rakonto 
di 1859 “What Was It?” [“Quo to esis?”] da 
Fitz-James O'Brien, en la romano Dracula di 
1897 da Bram Stoker, en la rakonto di 1900 
da Robert Hichens, “How Love Came to 
Professor Guildea” [“Quale amoro venis a 
profesoro Guildea”], anke la ciencisti ed 
eruditi qui esis la heroi di Arthur Machen, 
Algernon Blackwood, ed H. P. Lovecraft. 
Quankam on ne bezonas dicar ke en 
ta hororo-rakonti la skeptiko konfrontesas 
da supernatura od altra enti qui extensas su 
ultre la limiti di cienco konocata, ne esas 

predeterminita konkluzo ke la rakonti 
avancigas kredo ye lo supernatura, quale 
lekto surfacala forsan sugestus. Kontree, 
ulo plu subtila eventas, quale kelka exempli 
demonstros. 

En multa rakonti, la persono di la 
skeptiko reprezentas dogmatismo  ne- 
aceptanta vice vera inquesto ciencala, la 
vereso di qua esas su-evidenta. En Dracula, 
doktoro John Seward esas homo ciencala, 
ma lu esas senpova koram la forci di la 
vampiro di la titulo pro ke lua filozofio 
materialista blindigas lu a la pruvi di la 
realeso di lo supernatura. Kontrastante, lua 
mentoro, profesoro Abraham Van Helsing, 
persequas la pruvi adube li duktas, mem 
aden la anguli tenebroza di lo semblante 
supernatura. Vice repudiar cienco, Dracula 
suportas la funciono di cienco per la lukto 
di Van Helsing por komprenar la nova 
fenomeno (la vampiro), probar teorii, e 
konkluzar. Nur ta nedogmatala cienco 
aceptanta povas haltigar la minaco di la 
vampiro per libera inquesto ed 
experimento. 

Simile, en “Quale amoro venis a 
profesoro Guildea” la cienciesto skeptika 

Guildea embraceskas lo supernatura—ma 
ne pro ke lu esas kaptata da Spiritalista 
kredanti. La rakonto naracas pri homo 
ciencala atakata da nevidebla ento qua 
forsas lu til dementeso e morto. Lua kredo 
ye la fantomo, tamen, venas de observo 
ciencala di fantomo en sua propra domo, la 
realeso di qua lu pruvas per exkluzar omna 
posibla expliki naturalista. Hike, tamen, la 
autoro di la rakonto, Robert Hichens, ofras 
specala kritiko di cienco. Quankam Guildea 
esas racionoza ciencisto senemoca, la 
fantomo esas di individuo mentale febla, 
qua mankas raciono e posedas nur emoco. 
Altravorte, cienco Victoriana esis simbolale 
frequentata da lo Romantika neraciona. 

La ciencisto-eruditi trovata en la 
rakontaro da H. P. Lovecraft (la t. n. 
"Cthulhu-mitaro") reprezentas la kolmo di 
batalio inter skeptiko e kredanti di la 
hororo-rakonto. En Lovecraft, skeptiki 
dubitas la existo di la “Ancieni,” titana dei 
monstroza de prehistorio quin devocata 
kulti ankore sekrete adoras. La heroi 
ignoras la anciena legendi kom senbaza 
rumori e miti, ma li deskovras la ultima 
realeso di ta enti, qui esas fakte exterterani 

qui venis a la tero miliardi de yari ante nun, 
fundamentala parto di materialista kosmo 
senmenta e plu granda e plu indiferenta pri 
la homaro kam irgu povas imaginar. Itere, 
la implikata kritiko pri cienco ne opozas 
olua metodi ma la percepto ke cienco esas 
dogmatismo e doktrino. 


Konkluzo 

Komprenende, granda parto de 
literaturo supernatura esas e sempre esis 
verkachi, ma quale me esforcis demonstrar, 
porciono importanta de ol ofras kritiko (ne 
repudio) pri cienco. Tale vidita, hororo- 
literaturo ganas nova signifiki por skeptiki 
e ciencisti. La mesajo ne sempre esis to 
quon ni skeptiki deziras audar, ma ni plu 
bone agus per explorar plu profunde la temi 
e simboli en fiktivaji supernatura ante 
atakar ol pro “domajanta influi” ad olua 
lektantaro. 

Defenso da skeptiko pri 
televiziono-spektakli 
supernatura 


E LA KOMENCO DI LA XXIMA yarcento, 

la nombro de televiziono-spektakli 

havanta temi supernatura semblis 
mineskar, chefe kande la maxim importanta 
spektakli supernatura, The X-Files (1993 — 
2002) e Buffy the Vampire Slayer (1997 — 
2003) proximeskis la fino di sua serii. 
Tamen, simile a la nemortinti en ca 
spektakli, on mne povis represar lo 
supernatura. Lo supernatura itere vinkis 
Usana televiziono pos la suceso di Lost da 
ABC (2004 — 2010). Spektakli pri detektivi 
psikala, invadanti exterterana, monstro- 
chasanti, e kreuri misterioza proliferis che 
Usa, e suspektema publiko fortigis su por 
renesanco cienco-fiktiva qua rivalis nur 
krimino-spektakli per la nombro de 

vesperala hori donita ad ol. Ante ca skribo, 
lo supernatura ne nur esis chefa suportilo 
di televiziono retala e kablala, ma on darfis 
asertar ke ol esis sekunda nur dop krimino 
pro la nombro de hori uzata por explorar lo 
paranormala e faktive e fiktive. 

Dum la frua dii di ca invado da 
spektakli paranormala, dum la televiziono- 
sezono 2005 - 2006, la senprecedenta 
nombro de spektakli supernatura incitis 
quika krii de televiziono-kritikisti ke la 
monstri di ta spektakli esas la moyeno per 
qua televiziono exploras la Milito kontre 
Terorismo. Skeptiki kontreagis per dicar ke 
la suceso di spektakli pri la altra mondo 
indikas ke televiziono retroe falabis aden 
slamtruo di neracionaleso e reprezentis 
danjero ad Usa ed a civilizeso konocata. 

Profesoro pri komunikado Glenn 
Sparks di Purdue Universitato dissemis 
anunco a la jurnalaro, avertante ke la 
televiziono-spektakli di la autuno di 2005 
“povus incitar ti qui povas minime afordar 
spenseskar pekunio por psikisti.” Quankam 
Sparks remarkis ke spektakli supernatura 
povas esar tre amuziva, lu anke avertis ke 
adolecanti esas sentema pri la influi di la 

spektakli, e lu dicis “reto-kompanii devas 
konsiderar ofrar deklaraji pri la realeso di la 
spektakli” (“Professor”). 

Multa skeptiki qui ofras averti 
pavoriganta pri la influo di lo supernatura 
che televiziono, o qui tote opozas 
televiziigita fiktivaji supernatura, ofte uzas 
penso nekritikala e sofismala qua sapas lia 
mesajo racionalista. Atakante ta 
televiziono-spektakli, o mem la ideo pri 
fiktivaji supernatura, riskas insultar la 
audantaro a qua skeptiki volas diskursar, e 
sugestas superba atitudo komplezachanta 
qua duras donar mala reputo a skeptiki. 

La Britaniana televiziono-kritiko Ian 
Bell esis specale severa per sua recenso pri 
la spektaklo Medium di NBC (2005 — 2011), 
dramato pri psikisto-konsultanto, partale 
fondita sur la alegate reala psikisto Allison 
DuBois, e nomis la spektaklo “sensencajo”: 
“En mea mondo,” skribis Bell, “existas reala 
e kreskanta problemo kauzata da la bizara 
kozi quin ordinara Usani, semblante, esas 
pronta kredar.” Lu konfesis kom vera, 
tamen, ke “ol esas nur televiziono.” Joe 
Nickell di Skeptical Inquirer [Inquestanto 
skeptikala] anke frapis la spektaklo pro ke 

ol “senshame reklamas” DuBois, quale se lu 
esas advere kapabla psikale solvar krimini 
(16-19). 

Ni komencez per karear la averti. 
Unesme, Medium, ed altra spektaklo di ta 
ero, Ghost Whisperer [Fantomo-susuranto] 
(2005 — 2010) (kun qua ol kurtatempe ligesis 
dum la venerdia programaro di CBS), esas 
fondita sur supozate vera historii. Skeptiki 
darfas atakar ta spektakli por ke li false 
asertas ula sorto de vereso. Duesme, multi 
de ta spektakli ne esas tro bona—pro lia 
meriti kom dramati, ne kom cienco. Altri 
esas ecelenta, ex. Lost e Supernatural di CW 
(2005 til nun)—qua dum olua unesma sezoni 
esis probable la maxim pura e maxim bone 
facita hororo-serio che reto-televiziono, 
adminime ante ke ol cedis su ad anjeli ed a 
mitologio Kristana. Ma tro multa kritikisti 
skeptika dubitas la yuro ipsa inkluzar 
elementi supernatura en fiktiva spektakli, 
quale se lia existo insultas cienco e raciono. 

Yen la problemo: 

Unesme, tala plendi fortigas la imajo 
ke skeptiki esas sacerdoti en la templo di 
raciono qui desestimas ordinara Usani (ed 
altra skeptiki qui juas fiktivaji supernatura). 

Ol incitas la semblo ke skeptiki kredas ke ti 
qui spektas tala spektakli esas nulsavanta, 
stupida, o tro ravisata da la imaji flagranta 
di la idioto-buxo por distingar novaji e 
dramati. Indikar ke tala kozi ne esas “reala” 
esas un kozo, semblar dicar a spektanti ke li 
esas min valoroza kam la severa racionalisti 
qui nultempe permisus su juar neracionoza 
amuzo esas altra kozo. 

Duesme, la rezono dop tala kritikaji 
esas eroroza. Dramati supernatura, on 
asertas, ne darfas existar pro ke lo 
supernatura ne esas reala. Ma quo esas la 
skopo di fiktivaji? Omna fiktivaji esas inate 
nereala, pro ke li esas rakonti pri to quo ne 
eventis. Se la nura temi konvenanta por 
fiktivaji esas kozi posibla, pro quo existas 
fiktivaji? Se on kondamnas rakontado nur a 
lo reala, rakontado esas spoliata de la 
elementi ipsa qui facas ek ol ulo plu kam 
pura historio-la kapableso manipular 
tempo e spaco e lo posibla e lo neposibla 
por krear povoza naraci qui esforcas atingar 
plu alta vereso. Se Lost facas lo e Medium 
ne facas lo, yen la rolo por dicerno kritikala, 
ne por kondamno ciencala. 

Fine—e mea personala dorlot-plendo 
—]a kritiko skeptikala extensas su nur a tala 
spektakli quala tendencas ad  hororo- 
fiktivaji e ne ad pura ciecno-fiktivaji. 
Evidente to esas pro ke multa skeptiki esas 
ciencisti ed afinesas ad cienco-fiktivaji, ma 
en la feldo di to quo esas reala e to quo esas 
fakto ciencala, exterterani, “warp drives” 
[propulso-sistemi di spaco-navo qua povas 
flexigar spaco], e tre fora galaxii esas tam 
nepruvita kam Gotika horori. ET esas 
forsan kelkete plu ciencale probabla kam 
fantomi, ma nek l'una nek l'altra esas nun 
savata existar. Ed ante ke kritikisti plendas 
ke Star Trek nultempe duktis irgu esar 
dupigita, ne obliviez ke la kulto Heaven's 
Gate [Pordo di Cielo] religiale spektis Star 
Trek ed esperis esar transportata ad 
exterterani vartanta pos la grup-suocido en 
1997. To nur pruvas ke homi mentale 
nesana obsedos pri irgequon la populara 
kulturo ofras a li, sive supernatura sive ne. 

Skeptiki povus spektar e juar hororo- 
arto supernatura pro ke, de pos la komenco 
di tempo homala, rakonti sempre signifikas 
plu kam la versimileso di lia intrigi. La 
granda hororo-autoro H. P. Lovecraft, qua 

lu ipsa esis materialisto fervoroza, ateisto, e 
skeptiko, amis hororo supernatura e skribis 
libro pri ol—Supernatural Horror in 
Literature [Hororo supernatura en 
literaturo]. Lu agnoskis la “autentikeso e 
digno di la rakonto stranje hororinda” 
kontre ti qui postulas “literaturo didaktala 
por elevar la lektanto vers konvenanta 
grado di optimismo superbe afektacita” 
(21): 

Se tala materialisto quala lu povas 
amar bona fantomo-rakonto, pro quo ni ne 
darfas amar Supernatural? Omnakaze, nulo 
“plu bona” esas inata en rakonti 
nesupernatura. Qui inter ni povas dicar ke, 
irge quante absurdega esas fantomo- 
susuranti, li esas plu absurdega kam la 
intrigi di The OC, 24, o Chuck? Pro to on 
nomas ol “fiktiva.” 

Charduktisto di la Dei: 
H. P. Lovecraft e la invento di 
anciena astronauti 


A IDEO KE EXTERTERANI agis kom la 

maxim frua dei di la homaro atingis 

populara atenco per la larje dissemita 
libro di 1968, Chariots of the Gods? [Chari di 
la dei?] da Erich von Dàniken, e l'influiva 
dokumentar-filmo fondita sur ta libro e 
dissemita da la Usana televiziono-staciono 
NBC, In Search of Ancient Astronauts 
[Serchar anciena astronauti). Ma segun 
homi familiara kun la ciencofiktivajo- 
jurnali di la yari 1940 e la yari 1950, la 
“revolucionala” aserto di von Däniken 
kontenis plu kam mikra sugesto de altra 
skriburi qui multe plu frue asertabis ke la 
dei esis exterterana. Fakte, la granda parto 
di la aserti di von Däniken perfekte 
similesas la verki di certena Usana 

skriptisto di hororo-rakonti, quankam la 
voyajo de hororo-rakonto til nefiktiva 
populara libro duktas ni de Usa a Francia e 
Suisia. 

La autoro referencata esas H. P. 
Lovecraft, di Providence, Rhode Island, Usa, 
juste laudata kom maestro di la hororo- 
rakonto. Lua verkaro havas plaso apud olti 
di Edgar Allan Poe e Stephen King en la 
dearo di la jenro. Naskita en richa familio 
en 1890, la vivo di Lovecraft esis serio de 
renversi e fali kande la familio perdis sua 
richeso e lua genitori subisis dementeso. Lu 
esis erudito prekoca e su-docita qua 
devoreme lektis tam multa literaturo kam 
posible, inkluzante la romani da H. G. 
Wells, The War of the Worlds [La Milito dil 
mondi] da qua naracis la veno di 
exterterana kreuri a la tero. Lu anke lektis 
la maestri di hororo Gotika di la XVIIIma 
yarcento, e precipue Edgar Allan Poe. 

Komencante skriptar sua propra 
verki, Lovecraft intermixis la moderna 
mondumo di fiktivaji ciencala kun sua 
preferata rakonti di teroro Gotika. 
Lovecraft esforcis duktar la rakonto Gotika 
aden la XXma yarcento, modernigis la 

garnisaji di anciena hororo por nova 
yarcento ciencala. Lovecraft publikigis sua 
verki en la chipa jurnali, precipue Weird 
Tales [Stranja rakonti], quankam multa 
verki ne esis publikigita til pos lua morto en 
1937. Tra la yari 1940 e la yari 1950, 
ciencofiktivajo- ed hororo-jurnali freque 
ripublikigis la rakonti di Lovecraft, e lu 
divenis un de la maxim preferata autori di 
la chipa jurnali. 

La verki di Lovecraft forjetis lo 
supernatura per  rimuldar ol aden 
materialista formi. Lu prenis la ideo pri 
anciena dearo e facis ek ol grupo de 
exterterani qui decensabis a la tero dum la 
fora pasinto. 

Lovecraft rezumis ica surprizanta 
ideo en la rakonto di 1926, “Ihe Call of 
Cthulhu” [“La Advoko di Cthulhu”]. En la 
rakonto, yunulo kolektas la peci di anciena 
enigmato e deskovras la tresayiganta 
vereso di traso monstroza de enti 
exterterana qui agas kom dei por stranja 
kulto: 


Esabis eoni dum ke altra Kozi regnis 
sur la tero, e Li havabis urbegi. 

Restaji di Li [...] ankore trovesas kom 
Ciklopala roki sur insuli en la 
Pacifiko. Li omna mortis vasta epoki 
ante la veno di homi, ma esis arti qui 
povas rivivigar Li kande la steli itere 
rondiras a la justa pozicioni en la 
ciklo di eterneso. Li ipsa ya venabis 
de la steli, ed adportabis sua imaji 
kun Li. (Lovecraft, Fiction 367) 


En nur ta kelka kurta frazi on vidas la 
radiko di la tota hipotezo pri anciena 
astronauti. La anciena dei o demoni esis 
exterterani qui decensis adsur la tero dum 
primala tempi. Li erektis granda petra urbi, 
la restaji di qui esas la nuntempa anciena 
ruinaji. Konkluze, la anciena skulturi 
depiktas la exterterani. Omna ta aserti 
trovesas en la Chari da von Daniken: 


Ita unesma homi havis imensa 
respekto por la spaco-voyajanti. Pro 
ke li venis de ula loko tote 
nekonocata e pose retroiris adibe, li 
esis "dei" a li.... (52) 

En la avancita kulturi di la pasinto 
on trovas edifici quin ni hodie ne 

povas kopiar per la maxim moderna 
moyeni teknikala. Ita petra amasi 
existas; on ne povas disputar pri 
olti.... (73) 

Plusa tre fantastika deskovro esis 
la Granda Idolo [di Tiwanaku] ... 
Itere, on havas la kontredicajo inter 
la superba qualeso e precizeso di la 
centi de simboli sur la idolo e la 
primitiva tekniko uzata por la edifico 
qua kontenas ol. (19) 


Fakte, nur un de la maxim grava 
aserti di von Däniken mankas de la 
“Cthulhu”-rakonto: ke la anciena dei kreis 
la homaro en sua propra formo. Lovecraft 
anke respondis a ta aserto. En la rakonto di 
1931, At the Mountains of Madness [Ye la 
Monti di dementeso], exploristi trovas 
nekompareble anciena urbo en Antarktiko, 
e la skulturi sur la muri naracas historio 
hororiganta pri quale la Anciena Enti kreis 
la enti di la Tero: “Esis sub la maro, 
komence por nutrivi e pose por altra skopi, 
ke li unesme kreis terala vivo—uzante 
disponebla substanci segun longe konocata 
moyeni... Ni interesesis vidar inter uli de la 

lasta e maxim dekadinta skulturi mamifero 
primitiva e tranante marchanta, ulfoye 
uzata kom nutrivo ed ulfoye uzata kom 
amuzanta klauno da la tero-habitanti, la 
nepreciza simiatra e homatra prefiguri di 
qua esis evidenta." (Lovecraft, Fiction 771) 

Ma quale la idei di Lovecraft eniris 
Chari di la dei? Von Dàniken ne respondis a 
demandi por komentar (lu plu tarde 
deklaris, pos la publikigo di mea libro The 
Cult of Alien Gods: H. P. Lovecraft and 
Extraterrestrial Pop Culture [La Kulto di dei 
exterterana: H. P. Lovecraft e populara 
kulturo exterterana] (Prometheus, 2005) ke 
lu ne lektabis Lovecraft ante skribar Chari), 
e la manko di literaturo en la Angla linguo 
pri Europana cienco-fiktivaji desklarigis la 
konekto til nun. Tamen, yen la nedisputebla 
voyo de Rhode Island til Suisia: 

La nomi di la extertana dei di 
Lovecraft, ex. Cthulhu, Yog-Sothoth, e 
Shub-Niggurath, komencis aparar en altra 
rakonti dum la vivo di Lovecraft. Lovecraft 
ipsa instigis ta ago per insertar ta nomi, o 
variaji di li, aden la rakonti quin lu celate 
skriptis o revizis por altra autori. En lua 
revizo di la rakonto “Ihe Mound” [“La Ter- 

amaso”] da Zelia Bishop, exemple, 
Lovecraft enpozis sua deo exterterana 
Cthulhu per la varianta nomo Tulu, e 
talmaniere donis a la jurnalo-lektanti to 
quon li supozis esar nedependanta rakonti 
qui referas a la sama anciena dei. Ante la 
yari 1960, dekedui de autori uzis parti di ta 
qua on nomizis “La Cthulhu-mitaro” en 
rakonti quin li skriptis por ciencofiktivajo- 
ed hororo-jurnali. 

Lovecraftatra fiktivaji divenis sempre 
plu populara en Europa, ube la Franci 
embracis lu kom “tordita” geniozo, simile a 
quale li embracabis Edgar Allan Poe e balde 
embracabos Jerry Lewis. Lovecraft esis tre 
populara en la Franca jurnalo Planete, qua 
tra la yari 1950 ripublikigis la rakonti da 
Lovecraft en Franca tradukuri. 

Planete agis kom importanta parto di 
la duesma Franca periodo di cienco- 
fiktivaji, periodo dum qua Usana fiktivaji di 
la chipa jurnali divenis extreme populara en 
Francia pos la duesma mondo-milito 
(Slusser) Franca jurnali ed imitis ed 
ripublikigis tradukuri di la klasika fiktivaji 
di la chipa Usana jurnali di la yari 1930 e la 
yari 1940. La redakteri di Planete konsideris 

Lovecraft kom lia profeto, e ri-publikigar 
lua rakonti helpis popularigar lu e la 
Cthulhu-mitaro en la Franca imaginado. La 
plu longa fiktivaji di Lovecraft publikigis en 
Franca libro-serio. 

La verki di Lovecraft anke inspiris la 
redakteri di Planéte skriptar libro, Le Matin 
des Magiciens [La Matino di la magiisti] 
kelka yari plu frue, en 1960. La libro, da 
Louis Pawles e Jacques Bergier, unesme 
introduktis la koncepto di Lovecraft pri dei 
exterterana kom ne-fiktiva hipotezo, uzante 
la sama pruvo-reto quan Lovecraft uzis por 
krear sua rakonti, precipue literaturo 
Teozofiala (videz mea libro The Origins of 
the Space Gods [La Origini di la spaco-dei]). 
La autori asertis ke lia studio pri religii tra 
la mondumo duktabis li a plu alta koncieso 
ed a nova revelaji pri la perdita mondi di la 
pasinto. Tre importanta pri lo esas Parto 
Un: Desaparinta civilizuri, en qua li 
prizentas pruvi por suportar la fiktiva aserti 
di Lovecraft pri super-civilizuri exterterana 
di la pasinto. 

La Matino di la magisti divenis la 
fundamento di omna sequanta libri pri 
perdita civilizuri, inkluzante Chari di la dei. 

Quale komentas R. T. Gault, "Omno esas 
hike, de la charto di Piri Reis til 
piramidologio. La autori esas kandide 
facinata da la ideo ke anciena homi esis 
forsan plu avancita per ula teknologii kam 
ni generale kredas." 

On savas ke Von Däniken explotis ca 
libro kom sua chefa fonto. La bibliografio di 
Chari inkluzas la Germana tradukuro di 
1962 di la libro: Aufbruch ins dritte 
jahrtausend (155). 

Do ni venas totavoye de Providence a 
la Suisana hotelo ube von Däniken skriptis 
sua libro, e ni povas komprenar quale la 
fiktivaji ciencala di Lovecraft divenis la 
nefiktivaji pseudo-ciencala di von Daniken. 

Proxim la fino di sua vivo, Lovecraft 
kontemplis la kreskanta amaso de fiktivaji 
pri dei exterterana quan lu e lua amiki 
kreabis: "Ica kunveno de resursi tendencas 
amasigar dopajo tre pseudo-konvinkanta di 
tenebroza mitologio, legendaro, & 
bibliografio—quankam komprenende nulu 
de ni havas mem mikra deziro advere 
dupigar lektanti (“Quotes”). Triste, lu tro 
bone facis sua laboro, e nun generacioni 

esas misduktita da tala trompanti kom von 
Daniken. 

Cthulhu k. Xenu: 
La Kazo di H. P. Lovecraft e la 
Kosmologio di Scientology 


um la unesma monati di 2011, du 

artikli turnis atenco vers la Eklezio 

di Scientology, la religio fondita da 
la skribisto di cienco-fiktivaji, L. Ron 
Hubbard, en 1952 e longatempe rumorizita 
kontenar sekreta lernaji pri exterterani qui 
venis a la tero 75 milion yari ante nun. La 
unesma esis importanta artiklo en la New 
Yorker di 14 februaro qua  detalizis 
maltrakto da e mizeroza laboro-kondicioni 
che la eklezio ed olua direktisti (Wright). La 
duesma esis la rumoro ke la film-direktisto 
Guillermo del Toro deziras ke la maxim 
famoza Scientologiisto, Tom Cruise, pleez 
en adapturo por filmo di la rakonto di 1931 
da H. P. Lovecraft pri la deskovro di 
anciena civilizuro exterterana, At the 

Mountains of Madness [Ye la Monti di 
dementeso]. Quankam la film-projeto faliis, 
intereso pri Scientology ne cesis. 

Quale uli remarkis tatampe pri la 
rumori pri Tom Cruise, Scientology e 
Lovecraft partoprenas stranjega similesi. La 
(fiktiva) exterterani di Lovecraft venis a la 
tero dum la fora pasinto ed havis profunda 
e grandaparte mala influo por la frua 
homaro (videz “Char-duktisto di la dei” en 
ca libro), e ta ideo similesas Operating 
Thetan Level III (OT-M) [Funcionanta 
Thetan-Nivelo III], la (supozate nefiktiva) 
doktrino kosmologiala kreata da L. Ron 
Hubbard cirkum 1967 por Scientology. La 
versiono da Lovecraft, me opinionas, esas la 
plu subtila e plu konvinkanta ek la du. 

Esas fakto ke Hubbard esis skribisto 
di cienco-fiktivaji qua laboris dum la sama 
yari kande la rakonti di Lovecraft esis 
unesme publikigita (la duesma duimo di la 
yari 1930-ula rakonti da Lovecraft 
publikigesis pos lua morto en 1937) e ke lu 
skribis por la sama sorto de chipa jurnali en 
qui aparis la rakonti da Lovecraft. Tamen, la 
du autori publikigis same nur en 
Astounding Stories [Astonanta Rakonti] 

(titulizita pos 1938 kom Astouncing Science 
Fiction  [Astonanta cienco-fiktivaji]), la 
jurnalo qua publikigis Ye la Monti di 
Dementeso en 1936. Ta rakonto, tamen, 
inkluzas la sama sorto de grandeso 
kosmologiala kam la kosmologio di 
Hubbard, quankam li amba diferante 
traktas la koncepto. Hubbard developis 
Dianetics (la precedanto di Scientology) por 
Astonanta cienco-fiktivaji en 1950, e tala 
famozi pri cienco-fiktivaji quala L. Sprague 
de Camp e la redaktero di Astonanta, John 
W. Campbell, esis amiki di Hubbard ed 
anke bone konocis la fiktivaji da Lovecraft. 
Me konfesas ke me ante nun evitis 
explorar la posibla konekto inter Lovecraft 
e Scientology, pro ke la eklezio esas famoze 
litijema, e pro ke me ne studiabis la 
dokumentaro di Scientology necesa por 
judikar. Me devas hike remarkar ke me 
havas nula savo specala pri la sekreta 
doktrini di Scientology, e me ne savas to 
quon la grupo docas a sua sequanti ultre la 
informo publike obtenebla, vaste raportita 
de pos la revelo dum procesi dum la yari 
1980 e la yari 1990. La artiklo de 2011 en 
New Yorker raportis to quon la korto- 

dokumenti ed artikli di la yari 1980 e la yari 
1990 publikigabis: ke Hubbard asertis ke 
anciena astronauto nomizita Xenu (o 
Xemu), olima prezidanto di federuro 
galaxiala di planeti tro populizita, venis a la 
tero 75 milion yari ante nun ed enterigis 
miliardo o plu multa exterterani sub 
volkani e mortigis li per bombi hidrojenala. 
On nun dicas ke lia anmi (o thetan-i) 
infestas hosti homala ed efektigas multa 
problemi problemi quin nur la 
“teknologio” di Scientology povas solvar 
(Wright) Segun la atesto di Warren 
McShane, la prezidanto di la Scientology- 
acesoro, la Religious Technology Center 
[Religiala Teknologio-centro], en la kazo 
Religious Technology Center v. FA.C.T.Net, 
Inc., et al. (1995), ta informo, “la diskuto pri 
la—pri la volkani, la explozi, la Galaxiala 
federuro 75 million yari ante nun, e viro 
nomita Xemu ibe—olti ne esas komerco- 
sekretaji.” Pro ke ta dokumenti esas en la 
korto-registri, ol semblas esar legitima 
materio por analizar e kritikar. 

Esas ula simileso surfacala inter la 
vizioni di Lovecraft e di Hubbard pri nia 
pasinto exterterana. Li amba skribis ke 

exterterani venis a la tero deki de milioni de 
yari ante nun, e li amba skribis ke la tero 
esabis parto de sistemo galaxiala de 
habitata mondi ante kataklismo igis ke la 
exterterani retretez. La Federuro Galaxiala 
di Hubbard kelke «similesis kosmala 
Unionita Nacioni, e Lovecraft havis min 
neta koncepto pri multa rasi exterterana 
qui traktis la tero kom un planeto inter 
multa planeti por vinkar e sur qui genitar. 
Amba autori anke skribis pri pruvi 
enterigita pri civilizuri exterterana: segun 
Hubbard, stacioni exterterana por 
enplantacar o raportar ye Las Palmas en la 
Kanarii, Marsana staciono en la Pirenei, e la 
karcero di Xenu (“OT-NI”; Miller 206); 
segun Lovecraft, tala urbi sinkita od 
enterigita quala R'lyeh di Cthulhu, la urbo 
Antarktika di la Ancieni, o la metropolo di 
la Granda Raso en Australia. On dicas ke la 
Xenu di Hubbard esas “en elektronika 
monto-kaptilo ube lu ankore esas.” Pri altra 
exterterani, “Li” esas foririnta, skribis 
Hubbard (“OT-III”). Simile, Cthulhu ankore 
vivas, kaptita en lua submara urbo R'lyeh. 
Pri la altra exterterani en la sequantaro di 
Cthulhu, “Ta Ancieni esas nun foririnta, 

aden la tero ed adsub la maro" (Lovecraft, 
Fiction 366). La diferi anke esas remarkinda. 
Cthulhu esas kaptita (en la versiono 
originala) da forci pure naturala (plu tarde 
August Derleth facis ke Cthulhu esez 
viktimo di puniso kosmala) ma Xenu 
enkarcerigesas da sua lietnanti rebela, quale 
Kronos pozita en la Greka Tartaros da Zeus. 

Pluse, li amba skribis pri la kapableso 
di menti voyajar per milioni o miliardi de 
yari trans tempo e per milioni o miliardi de 
mili trans spaco por renkontri kun la 
exterterani. Segun Lovecraft, to havis plura 
formi. En “The Whisperer in Darkness" [“La 
Susuranto en obskureso"], cerebri homala 
esas forprenita ek lia korpi e pozita aden 
metala kesteti por voyaji interstela. En 
"Ihrough the Gates of the Silver Key” [“Tra 
la pordi di la arjenta klefo”], la mento di 
Randolph Carter voyajas de korpo a korpo 
trans la planeti ed eoni, ed en “The Shadow 
Out of Time" [“La Ombro ek tempo”], la 
mento di Nathaniel Wingate Peaslee 
kambiesas kun olta di membro di la Granda 
Raso di Yith 250 milion yari ante nun. La 
Granda Raso, komprenende, lernabis 
migrar de epoko ad epoko per projektar lia 

menti aden la korpi di altra speci, por ke la 
Granda Raso esez preske nemortiva. Segun 
Hubbard, la iniciato aden la maxim alta 
sekretaji di Scientology povas projektar sua 
mento adinter la steli. Segun David G. 
Bromley e Mitchell L. Bracey, Jro, la 
doktrino oficala di Scientology esas ke la 
mortinta Hubbard «ankore vivas en 
senkorpa formo ed exploras spiritaleso che 
altra planeto (144), same kam la mento di 
Randolph Carter vizitas la uneso kosmala 
qua esas Yog-Sothoth e studias magio per la 
korpo di sorcisto sur la planeto Yaddith. 
Simile, la “thetan-i” di Scientology anke 
esas senkorpa spiriti qui duras de epoko ad 
epoko, quale la migranta menti di la Granda 
Raso. En la koncepti di e Lovecraft e 
Hubbard, ta ideo derivesas de okulta idei di 
la XIXma yarcento pri projekto astrala, 
quin Lovecraft renkontris en tala fonti 
quala The Return (1910) da Walter De La 
Mare, ma Hubbard ja konocis projekto 
astrala e skribis pri ol frue dum sua kariero 
en la cienco-fiktivajo “Ihe Dangerous 
Dimension" [“La Danjeroza dimensiono”) 
(1938), quan lu deskriptis kom moderna, 

cienco-fiktiva formo di projekto astrala 
(“Golden Age”). 

Amba autori mem havis simila idei 
pri dementiganta sekretaji literaturala. En 
“The Call of Cthulhu" [La Advoko di 
Cthulhu"], la naracanto di Lovecraft 
deskriptas quale dementeso rezultas se irgu 
kunligus la peci di la vera historio di 
exterterani sur la tero, inkluzante sugesti de 
la Necronomicon ed altra texti skribita: 


La maxim klementa kozo en la 
mondo, me opinionas, esas la 
nekapableso di la mento homala 
korelatar omna olua kontenaji. Ni 
vivas sur tranquila nulsavo-insulo en 
la mezo di nigra mari de infiniteso, e 
distante voyajar ne esis intencita. La 
cienci, single penante sudirecione, til 
nun nur poke domajis ni; ma uldie la 
unigo di savo desasociata apertos 
avan ni tante terorinda perspektivi de 
realeso, e nia pavoriganta plaso en 
oli, ke ni o dementeskos pro la revelo 
o fugos de la mortiganta lumo aden 
la paco e sekureso di nova obskura 
epoko. (Lovecraft, Fiction 354) 

Paralele, Hubbard asertis a Forrest J. 
Ackerman ke sua libro Excalibur esas tante 
danjeroza ke ti qui lektas ol su-ocidas o 
dementeskas (“L. Ron Hubbard”). Hubbard 
ipsa dicis ke lu skribis la libro pos recevar 
mesajo de la steli kande lu “mortis” dum ok 
minuti dum dentala exameno (Gardner 
272), e la Eklezio di Scientology asertis ke 
quar homi qui lektis la libro dementeskis 
(Malko 39). Scientology anke deklaris ke ta 
qua saveskas pri Xenu sen konvenanta 
preparo mortos pro pulmonito (Rothstein 
369). Tamen, tala aserti esas unika nek a 
Lovecraft nek a Hubbard. En 1895, exemple, 
Robert W. Chambers skribis pri la fiktiva 
dramato The King in Yellow [La Rejulo en 
flavo], quan lu dicis incitus dementeso se 
on lektus la finala akto. 

Tamen, la viziono kosmala di 
Hubbard tre diferas pri detali e tono de to 
di Lovecraft. Lovecraft imaginis granda 
kosmo havanta multa diversa exterterani ed 
enti senkorpa qui esas tote nehomala e 
nekomprenebla, e qui traktas homi quale 
elefanti forsan traktus lombriki. Kontree, la 
exterterani di Hubbard esas esencale 

homala en omno ecepte nomo, e posedas 
vicii e motivi homala. La kosmo di 
Lovecraft anke multe min dependas de la 
tropi de spac-opero e la cienco-fiktivaji di la 
Ora Epoko kam to di Hubbard (supozante, 
komprenende, ke on regardas la 
kosmologio di Hubbard kom texto 
literaturala vice revelo). 

Quankam amba autori laboris por 
krear nova mitologio, li facis lo tre 
diferante. La mitologio «artificala di 
Lovecraft esis su-konciante falsa, kreita por 
amuzo, ed intencata krear profunda dopajo 
supozebla por la frua fertileso-kulti e 
shamanala fidi. E la materialista ed ateista 
Lovecraft ne shamis deklarar la falseso di 
sua dei imitachata: 


Pri la pavoriganta Necronomicon di la 
dementa Araba Abdul Alhazred—me 
konfesez ke e la maligna tomo e la 
kondamnata autoro esas mea propra 
kreuri fiktiva—same kam la maligna 
enti Azathoth, Yog-Sothoth, 
Nyarlathotep, Shub-Niggurath, edc. 
Tsathoggua e la Libro di Eibon esas 
inventuri da Clark Ashton Smith, e 

Friedrich von Junzt e lua monstroza 
Unassprechlichen Kulten naskis en la 
fertila cerebro di Robert E. Howard. 
Por amuzo konstruktar ciklo 
konvinkanta di folkloro sintezala, 
omnu de nia grupo freque aludas la 
dorlot-demoni di l'altri-tale Smith 
uzas mea Yog-Sothoth, e me uzas lua 
Tsathoggua. Anke, me ulfoye insertas 
un o du de mea propra diabli aden la 
rakonti quin me revizas o celate 
skriptas por klienti profesionala. Tale 
nia nigra dearo ganas vasta publikeso 
e  pseudo-autoritateso ne altre 
posibla. Ni nultempe, tamen, esforcas 
prizentar ol kom advera trompajo: 
ma ni sempre sorgeme explikas ad 
inquestanti ke ol esas 100 % fiktiva. 
(Lovecraft, “Letter”) 


Hubbard, kontraste, intencis ke sua 
mitologio artificala esez aceptata kom vera. 
Quale la nigra dearo di Lovecraft celata dop 
klasika mitologio, Hubbard asertis ke 
Kristaneso emersis kande “demento” 
deskovris la “R6”-implantacajo evanta 75 
milion yari di Xenu en sua anmo cirkum 

600 a.K. (Hubbard) Ta  implantacajo 
semblante inkluzar imaji di Dei e la Diablo, 
teknologio avancigita, e krucifixi, inspiris la 
Kristana fido sis yarcenti plu tarde, ed igis 
ke homi tendencez aceptar (falsa) Kristana 
mesajo. Ambakaze, do, la exterterani esas la 
genitori o manipulanti di penso religiala, ed 
homi erorante adoras enti qui ne volas 
helpar li. 

On irus ultre la pruvi se on sugestus 
ke Hubbard pruntis sua kosmologio de 
Lovecraft, ma la koncepti centrala pri 
anciena exterterani, civilizuri enterigita, e 
mentala transporto trans tempo esas idei 
pri qui Lovecraft skribis en rakonti quin 
Hubbard preske certe lektis yari o yardeki 
ante developar OT-IIL Nihilominus, la 
reveli raportita pri OT-II plu multe 
similesas la cienco-fiktivaji di la Ora Epoko 
projektita aden la pasinto kam  irgo 
skribebla da Lovecraft (Hubbard mem 
nomis la Xenu-historio “tre spaco-operatra” 
en sua manuskribita noti pri OT-II). 
Kandide, esas neposibla imaginar ke 
Cthulhu partoprenus tala palaco-politiko 
quala on dicas ke la lietnanti di Xenu 
konspiras. La maxim simila paralelo en 

Lovecraft esas la milito inter la Ancieni di 
Antarktika e la filii di Cthulhu en Ye la 
Monti di dementeso, ma to plu similesas la 
Darwinala “travivo di lo maxim apta” kam 
palaco-stroko o mem Greka Titano-batalio. 
Semblas ke la anciena exterterani di 
Hubbard esas la direta rezulto di bezono ke 
la exterterani existez en la pasinto por 
provizar kreo-historio por Scientology vice 
irga deziro aktuala dicar ulo profunda pri 
anciena historio, ma la exterterani di 
Lovecraft havas imensa prehistorio pro ke 
la enormeso di tempo e la efemereso di la 
homaro esas du de la chefa temi di 
Lovecraft. 

Me ja konstatis en The Cult of the 
Alien Gods [La Kulto di la dei exterterana] 
(Prometheus, 2005) e mea libro Origin of the 
Space Gods [La Origini di la spaco-dei] 
(2011) ke Lovecraft esis la prima forco qua 
ligis la ideo di Teozofio pri planeti habitata 
da maestri acendita ed anmi homala qui 
vartas naskar (to derivata de nocioni 
mezepokala pri planeti kom la hemi di 
diversa rangi de anjeli) a la exterterani ne- 
spiritala di cienco-fiktivaji por krear la 
moderna mito pri anciena astronauti. En ta 

senco limitizita, on darfas konsiderar tala 
plu tarda verki quala OT-III di Scientology 
(itere, konsiderata kom texto literaturala) 
kom influata da la mito pri anciena 
astronauti developata da Lovecraft dum la 
yari 1920 e la yari 1930. Tamen, on plu 
akurate dicas ke e Lovecraft e Hubbard uzis 
la heredajo di romanci ciencala e spekulado 
okulta di la XIXma yarcento e kreis simila 
produkturi de la sama fonti. (Li amba, 
exemple, influesis da okultismo—Lovecraft 
per la verki da Arthur Machen e tale la 
“Hermetic Order of the Golden Dawn”, ed 
Hubbard partoprenis la Rosicruciani e la 
Ordo Templi Orientis di Aleister Crowley, o 
por infiltrar ta ordeni, quale Scientology 
asertas, o por praktikar magio, quale 
Russell Miller asertas [112-130].) La fakto 
ke Lovecraft kreis sua dei exterterana 
yardeki ante Hubbard donas a lu la prioreso 
imaginala. 

Esus interesanta pensar ke, en ula 
paralela mondo, min skrupuloza Lovecraft, 
se lu vivabus pos 1937, facabus religio 
profitoza ek sua mitologio artificala, ed 
abandonabus la Xenu di Hubbard ed amiki 
por obtenar nur magra vivo-moyeni en la 

pagini di chipa jurnali. Komprenende, en ta 
mondo ni havus reveli dramatatra pri la 
reala origini di Cthulhu, e to efacus omna 
amuzo ek la Cthulhu-mitologio. 


HORORO & CIENCOe 73 


Verki Citata 


Bromley, David G. e Mitchell L. Bracey, Jr. 
"Ihe Church of Scientology: A Quasi- 
Religion". Sects, Cults, and Spiritual 
Communities: A Sociological Analysis. 
Redakteri William W. Zellner e Marc 
Petrowsky. Westport, CT: Praeger, 
1998. 141-157. Imprimita. 


Gardner, Martin. Facts and Fallacies in the 
Name of Science. Mineola, NY: Dover, 
1957. Imprimita. 


"Golden Age, The". The L. Ron Hubbard Site. 
Church of Scientology, 2004. 
Interreto. 


Hubbard, L. Ron. “Class VIII Course, 
Lecture £10, Assists." 3 oktobro 1967. 
Son-registro. 


“L. Ron Hubbard.” Secret Lives. Channel 4. 
19 novembro 1997. Televiziono. 


Lovecraft, H. P. Letter to William Frederick 
Anger. 14 agosto 1934. “Quotes about 


JASON COLAVITO e 74 


the Necronomicon from Lovecraft's 
Letters" HPLovecraft.com. 13 aprilo 
2004. Interreto. 


—. The Fiction. Redaktero S. T. Joshi. New 
York: Barnes & Noble, 2008. 


Malko, George. Scientology: The Now 
Religion. New York: Delacorte Press, 
1970. 


Miller, Russell. Bare-Faced Messiah: The True 
Story of L. Ron Hubbard. Michael 
Joseph, 1987. Imprimita. 


"OT-II Scholarship Page.” Operation 
Clambake. Interreto. 


Religious Technology Center v. 
F.A.C.T.Net, Inc., et al. 95-B-2143. US 
District Court. 1995. 


Rothstein, Mikael. “His Name Was 
Xenu...He Used Renegades': Aspects 
of Scientology's Founding Myth". 
Scientology. Redaktero James R. 


HORORO & CIENCOe 75 


Lewis. New York: Oxford, 2009. 365- 
388. Imprimita. 


Wright, Lawrence. "Ihe Apostate: Paul 
Haggis vs. the Church of 
Scientology". The New Yorker. 14 
februaro 2011. Interreto. 


JASON COLAVITO e 76 


Pri la Autoro 


Jason Colavito esas autoro e redaktero en 
Albany, NY, Usa. Lua libri inkluzas The Cult 
of Alien Gods H. P. Lovecraft and 
Extraterrestrial Pop Culture (Prometheus 
Books, 2005) Knowing Fear: Science, 
Knowledge, and the Development of the 
Horror Genre (McFarland, 2008); ed altri. 
Lua exploro pri exterterani dum anciena 
historio esis montrata da la History 
Channel. Colavito esas internacione 
rikonocata da eruditi, teoriisti literala, e 
ciencisti pro lua pionira laboro explorar la 
konekti inter cienco, pseudo-cienco, e 
fiktivaji spekuliva. Lua inquesti exploras la 
maniero per qua homi kreas ed uzas lo 
supernatura por chanjar e komprenar nia 
realeso e nia mondo. 


Vizitez lua retsituo http://www.JasonColavito.com 
e sequez lu ye Twitter (2JasonColavito. 


